LT Europos Sąjungos oficialusis leidinys L 159/7

KOMISIJOS REGLAMENTAS (ES) Nr. 574/2011

2011 m. birželio 16 d.

kuriuo dėl didžiausios leidžiamosios nitritų, melamino, Ambrosia spp. koncentracijos ir tam tikrų kokcidiostatų ir histomonostatų pernašos iš dalies keičiamas Europos Parlamento ir Tarybos direktyvos 2002/32/EB I priedas ir kuriuo konsoliduojami jos I ir II priedai

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2002 m. gegužės 7 d. Europos Parlamento ir Tarybos direktyvą 2002/32/EB dėl nepageidaujamų medžiagų gyvūnų pašaruose (1), ypač į jos 8 straipsnio 1 dalį ir 8 straipsnio 2 dalies pirmą įtrauką,

kadangi:

(1) Direktyvoje 2002/32/EB nustatyta, kad draudžiama naudoti gyvūnų pašarams skirtus produktus, kuriuose nepageidaujamų medžiagų koncentracija viršija šios direktyvos I priede nustatytą didžiausią leidžiamąją koncentraciją. Valstybės narės turi atlikti tyrimus, kad nustatytų tam tikrų nepageidaujamų medžiagų šaltinį, jeigu viršijamos šios direktyvos II priede nustatytos koncentracijos ribos.

(2) Nustatyta, kad esant tam tikroms sąlygoms krakmolo gamybos, cukrinių runkelių ir cukrinių nendrių produktuose ir šalutiniuose produktuose nitrito koncentracija viršija didžiausią leidžiamąją koncentraciją, neseniai nustatytą Direktyvos 2002/32/EB I priede. Be to, paaiškėjo, kad taikant pašaruose esančių nitritų nustatymo analizės metodą ne visada gaunami patikimi analitiniai duomenys apie krakmolo gamybos, cukrinių runkelių ir cukrinių nendrių produktus ir šalutinius produktus. Kadangi Europos maisto ir saugos tarnyba (EMST) 2009 m. kovo 25 d. (2) nuomonėje padarė išvadą, kad gyvūnų produktuose esantys nitritai nekelia pavojaus žmonių sveikatai, nagrinėjamiems produktams turėtų laikinai nebūti taikoma pašarinėms žaliavoms nustatyta didžiausia nitritų koncentracija – kol bus toliau nagrinėjama nitritų koncentracija šiuose produktuose ir tinkami analizės metodai.

(3) 2010 m. kovo 18 d. EMST priėmė mokslinę nuomonę dėl maiste ir pašaruose esančio melamino (3). EMST duomenys rodo, kad dėl melamino poveikio šlapimo sistemoje gali susiformuoti kristalai. Šie kristalai pažeidžia artimuosius vingiuotus kanalėlius, jų aptikta gyvūnų ir vaikų organizmuose tais atvejais, kai pašarai ir kūdikiams skirti pradiniai mišiniai buvo užteršti melaminu – kai kurie iš šių atvejų baigėsi mirtimi. Maisto kodekso komisija nustatė didžiausią leidžiamą melamino koncentraciją pašaruose ir maisto produktuose (4). Šias didžiausios leidžiamosios koncentracijos vertes tikslinga įtraukti į Direktyvos 2002/32/EB I priedą siekiant apsaugoti gyvūnų ir visuomenės sveikatą, nes šios koncentracijos vertės atitinka EMST nuomonės išvadas. Kai kuriems pašarų priedams tikslinga netaikyti nustatytos didžiausios leidžiamosios koncentracijos, nes juose esančio melamino neišvengiama koncentracija viršija leidžiamąją dėl įprasto gamybos proceso.

(4) 2010 m. birželio 4 d. (5) nuomonėje EMST padarė išvadą, kad Ambrosia spp. daugiausia gali plisti per paukščių lesalą, ypač anksčiau neužterštose teritorijose, nes lesale dažnai būna didelis kiekis neperdirbtų Ambrosia spp. sėklų. Todėl tikėtina, kad užkirtus kelią naudoti neperdirbtomis Ambrosia spp. sėklomis užterštą paukščių lesalą sulėtėtų tolesnis Ambrosia spp. plitimas Sąjungoje. Ambrosia spp. kelia pavojų visuomenės sveikatai, nes šios žiedadulkės turi alergizuojantį poveikį. Įkvėpus šio augalo žiedadulkių be kitų ligų gali išsivystyti rinokonjuktyvitas ir astma. Be to, turima tam tikrų duomenų, kad Ambrosia spp. žiedadulkės sukelia gyvūnų alergiją. Todėl tikslinga apriboti Ambrosia spp. sėklų kiekį pašarinėse žaliavose ir kombinuotuosiuose pašaruose, kuriuose yra nesumaltų grūdų ir sėklų, ir nustatyti didžiausią nesumaltuose grūduose ir sėklose leidžiamą Ambrosia spp. sėklų koncentraciją, kuri būtų sumažinta tiek, kiek praktiškai įmanoma (ALARA principas) laikantis geros žemės ūkio praktikos ir valymo metodikos.

(5) Kokcidiostatų ir histomonostatų gali patekti iš vienos gamybos partijos į kitą tais atvejais, kai šias medžiagas leidžiama naudoti kaip pašarų priedus. Po tokio šių medžiagų patekimo jų techniškai neišvengiamais pėdsakais gali būti užteršti vėliau gaminami pašarai; toks pašarų, kuriuose draudžiama naudoti kokcidiostatus arba histomonostatus, (tikslinių pašarų) užteršimas vadinamas neišvengiama pernaša arba kryžminiu užteršimu. Atsižvelgiant į geros gamybos praktikos taikymą, turėtų būti nustatyta didžiausia leidžiamoji kokcidiostatų arba histomonostatų neišvengiama pernaša netiksliniuose pašaruose pagal ALARA principą (sumažinta tiek, kiek praktiškai įmanoma). Kad pašarų gamintojai galėtų kontroliuoti neišvengiamą pernašą, reikėtų numatyti, kad mažiau jautrių netikslinių rūšių gyvūnų pašarų atveju priimtina pernaša siektų apie 3 % didžiausios leidžiamosios koncentracijos, o jautrių netikslinių rūšių gyvūnų pašarų ir prieš skerdimą naudojamų pašarų atveju priimtina pernaša siektų apie 1 % didžiausios leidžiamosios koncentracijos. Taip pat reikėtų numatyti priimtiną 1 % pernašos lygį tikslinių rūšių gyvūnams skirtų kitų pašarų, į kuriuos nededama kokcidiostatų ir histomonostatų, ir netikslinių pašarų, skirtų nuolat maistui auginamiems gyvūnams, pvz., pieninėms karvėms arba vištoms dedeklėms, kai yra įrodymų, kad minėtos medžiagos iš pašarų patenka į gyvūninės kilmės maisto produktus, kryžminio užteršimo atvejais. Jei pašarinėmis žaliavomis gyvūnai šeriami tiesiogiai arba jei naudojami pašarų papildai, dėl to gyvūnai su pašarais neturėtų gauti didesnio kokcidiostatų arba histomonostatų kiekio nei atitinkama jų didžiausia leidžiamoji koncentracija tuo atveju, kai paros racione naudojami tik visaverčiai pašarai.

(6) Dėl kokcidiostatų narazino, nikarbazino ir natrio lazalocido turėtų būti iš dalies pakeistas Direktyvos 2002/32/EB I priedas, kad būtų atsižvelgta į naujausius šių medžiagų leidimų pakeitimus, o dėl šios priežasties turėtų būti iš dalies pakeistas 2009 m. vasario 10 d. Komisijos reglamentas (EB) Nr. 124/2009, nustatantis didžiausią leidžiamą kokcidiostatų arba histomonostatų koncentraciją maisto produktuose, atsirandančią dėl neišvengiamų šių medžiagų liekanų netiksliniuose pašaruose (6).

(7) Direktyvos 2002/32/EB I ir II priedai anksčiau yra buvę daug kartų iš esmės keisti. Todėl šiuos priedus tikslinga konsoliduoti. Kad šie priedai būtų aiškesni ir juos būtų lengviau skaityti, tikslinga pakeisti jų struktūrą ir suderinti terminus. Kadangi šių priedų nuostatos taikomos tiesiogiai ir privalomos visos, tikslinga šiuos priedus pateikti reglamente.

(8) Šiame reglamente numatytos priemonės atitinka Maisto grandinės ir gyvūnų sveikatos nuolatinio komiteto nuomonę ir joms neprieštarauja nei Europos Parlamentas, nei Taryba,

PRIĖMĖ ŠĮ REGLAMENTĄ:

1 straipsnis

Direktyvos 2002/32/EB I ir II priedai pakeičiami šio reglamento priedo tekstu.

2 straipsnis

Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.

Jis taikomas nuo 2011 m. liepos 1 d.

Nuostatos dėl Ambrosia spp. taikomos nuo 2012 m. sausio 1 d.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2011 m. birželio 16 d. Komisijos vardu Pirmininkas José Manuel BARROSO

(1) OL L 140, 2002 5 30, p. 10.

(2) EMST mokslininkų grupė teršalų maisto grandinėje klausimais, Scientific Opinion on Nitrite as undesirable substances in animal feed, The EFSA Journal (2009) 1017, 1–47. Adresas internete: http://www.efsa.europa.eu/en/scdocs/doc/1017.pdf.

(3) EMST teršalų maisto grandinėje mokslinė grupė (CONTAM) ir EMST su maistu besiliečiančių medžiagų, fermentų, kvapiųjų medžiagų ir pagalbinių perdirbimo medžiagų mokslinė grupė (CEF); Scientific Opinion on Melamine in Food and Feed. EFSA Journal 2010; 8(4):1573. (p. 145). doi:10.2903/j.efsa.2010.1573. Adresas internete: http://www.efsa.europa.eu/en/scdocs/doc/1573.pdf.

(4) Report on the Thirty-Third Session of the Joint FAO/WHO Food Standards Programme, Codex Alimentarius Komisija, Ženeva, Šveicarija, 2010 m. liepos 5–9 d. (ALINORM 10/33/REP).

(5) EMST teršalų maisto grandinėje mokslinė grupė (CONTAM), EMST dietinių produktų, mitybos ir alergologijos mokslinė grupė (NDA) ir EMST augalų sveikatos mokslinė grupė (PLH); Scientific Opinion on the effect on public or animal health or on the environment on the presence of seeds of Ambrosia spp. in animal feed. EFSA Journal 2010; 8(6):1566 (p. 37). doi:10.2903/j.efsa.2010.1566. Adresas internete: http://www.efsa.europa.eu/en/scdocs/doc/1566.pdf.

(6) OL L 140, 2009 2 11, p. 7.